Bilinguitad en California

Multilinguitad nun è in pled nunenconuschent en ils Stadis unids da l'America, il linguatg uffizial è  entant l'englais, e be l'englais. En California pon ins dentant observar ina midada ad ina bilinguitad.

La Svizra vala sco exempel da convivenza linguistica e cultura. Quatter differentas linguas èn linguas uffizialas, quatter differentas culturas vivan paschaivlamain ina sper l'autra. Ma cura ch'i va per acceptar ina bilinguitad u perfin multilinguitad en l'agen conturn, daventa perfin l’exempel Svizra insaco nunexemplaric. Bilinguitad è in'excepziun, dentant gist il territori rumantsch a la periferia tar il tudestg fiss visà ad ina bilinguitad che funcziunescha.

L’englais è la lingua dominanta
En ils Stadis unids da l’America vivan in'entira rotscha differentas culturas ensemen. L'America ha davent da l'arrivada dals Europeans valì sco luentera culturala. Linguatg uffizial è dentant a partir da la fundaziun da l'USA adina be stà l'englais. Malgrà las rotschas ch'èn arrivadas da tut ils chantuns mundials n'ha mai in auter linguatg che l'englais chattà l’acceptanza uffiziala en l'USA. I dat bain tschertas parts nua che l'englais n’è gnanc represchentà, sco per exempel «China Town» èn grondas citads americanas, nua che Chinais vivan senza savair englais. En la publica americana n'han ins però nagina schanza senza l'enconuschientscha da l'englais.

Spagnol: segunda lingua californica
En California pon ins dentant observar ina midada en quest patratgar uniling. Ils davos per onns han gì lieu grondas midadas en quest grà. Cunquai ch'ina gronda part da la populaziun da la California è da derivanza mexicana e discurra uschia era en emprima lingia spagnol, è il spagnol s'avanzà pli e pli fitg sco segunda lingua californica (dal reminent è la California pli baud stada en possess da la Spagna e pli tard da Mexico). E plaunet pon ins era leger annunzias en stizuns betg mo per englais, mabain er per spagnol. «Ozendi survegnan ins strusch ina plazza sch'ins na sa betg spagnol sper l'englais», ha ditg Pam Bermudes, mia mamma ospitanta, durant mia dimora a Santa Barbara (circa 120 kilometers en il nord da Los Angeles). Ins ha gronda fadia da vegnir engaschà en plazzas che han da far cun la vita publica senza esser biling. Bilinguitad è dumandada. Norma, la mamma da Pam, ha confermà ch'avant intgins onns era il quint da telefon scrit sulettamain per englais, ozendi dentant adina er anc per spagnol. Plaun plaunet sa cumprova il spagnol sco lingua «uffiziala» en California, ina lingua ch'ins auda dal reminent bIer sin las vias.

In exempel da bilinguitad vivida
Che questa bilinguitad fa adina dapli ragischs en California mussa er l'avertura d'ina lavandaria nova a Santa Barbara: las maschinas da lavar han tuttas instrucziuns per englais e spagnol, las tavlas d'infurmaziun medemamain, e cunquai che quella lavandaria sa chatta en in quartier nua che vivan bIers Americans da derivanza mexicana, e la tavla a l'entrada perfin be spagnola. Talas chaussas pon ins bain prender sco buns exempels d'ina bilinguitad vivida, d'ina bilinguitad che prenda resguard sin la populaziun e sia cultura.
Natiralmain che questa midada tgeua d'ina unilinguitad tradiziunala ad ina bilinguitad nova na chatta betg dapertut portas avertas. Ins senta bain era opposiziun da la vart da la populaziun ch'ha gia adina be udì, discurrì e savì englais. Ins na dastga dentant betg emblidar il fatg ch'ils bIers emploiads da hotels, d'ustarias, da butias etc. èn da derivanza mexicana e san uschia en emprima lingia spagnol. Che la vita publica prenda resguard da questa situaziun e bain legraivel, e forsa fiss quest resguard vicendaivel er in exempel per la Svizra.